За гэты час падрыхтоўка да канцэртаў і выступленні на сцэне раённага Цэнтра культуры сталі для сям’і агульнай справай. Калі іх маленькаму сыну Макару было яшчэ толькі 4 гады, Жанна і Уладзімір упершыню вывелі яго на раённую сцэну. З таго часу прайшло 13 год. Зараз Макар — студэнт Беларускага дзяржаўнага ўніверсітэта інфарматыкі і радыёэлектронікі, будучы “інжынер-праграміст”. У мінулым годзе гэты малады чалавек закончыў сярэднюю школу “з адзнакай” і ўвайшоў у лік лепшых вучняў года ў нашым гарадскім пасёлку. А ў якасці будучай прафесіі выбраў спецыяльнасць, звязаную з дакладнымі навукамі — матэматыкай і фізікай. Пры гэтым месца для творчасці ў яго жыцці будзе заўсёды, адзначае сам Макар. Бо ён усё ж — сын сваіх бацькоў, прыклад якіх заўсёды будзе перад вачамі.